Imtella' Ġunju 23, 2021 Bank kbir f'Wall Street qed jesiġi li l-ħaddiema tiegħu jkunu mlaqqma b'mod sħiħ għall-Covid biex jitħallew jidħlu fl-uffiċċji ta' New York. Sorsi infurmati qrib il-bank Morgan Stanley kienu kkowtati jgħidu li dawk l-impjegati li mhumiex imlaqqma jridu jaħdmu remotament. Memo interna tal-bank tgħid li r-regoli mistennija jidħlu fis-seħħ fit-12 ta' Lulju, u li ħaddiema, klijenti u viżitaturi li ma jkunux imlaqqma kompletament ma jitħallewx jidħlu fil-binja. Il-ġimgħa li għaddiet il-Kap Eżekuttiv tal-bank, James Gorman, ħeġġeġ lill-ħaddiema jirritornaw fl-uffiċċji tagħhom. "Jekk tista' tmur ġo restorant fi New York City, tista' tidħol l-uffiċċju," iddikjara Gorman.